Kohale oli tulnud 167 surfifänni, kes võtsid ette tee Piritalt Aegna saareni ja tagasi. Linnulennult 24 km pikkuse distantsi start anti Pirita rannast ning võistlejad võtsid Aegna saare sadamas oleva märgi. Finiš oli taaskord Pirita rannas. Paralleelselt oli võimalus osaleda ka lühemal, paari kilomeetri pikkusel “Kuulimuna” distantsil.
#000002
Võistlust soosis tugev läänetuul, mis võimaldas kiireimal purjelauduril Roland Mikul käia saarel ära rekordilise ajaga 36:56. Teisena finišeerus noorte maailmameister Karl-Erik Saarm (37:26) ning kolmandale kohale pääses Ivar Ots (37:29).
#000003
Kiireim lohesurfar oli Silver Kattai ajaga 37:36 Madis Kallase (37:52) ja Dmitri Kovaltšuki (38:45) ees. Lühikese “Kuulimuna” distantsi võitis Raul Meriloo. Maratoni eakaim osavõtja oli surfiveteran Kalev Allikveer ning noorim 11-aastane Kert-Jan Ots. Kui Rolandil võttis Aegnani ja tagasi saamine napilt üle poole tunni, siis kõige visamad purjelaudurid veetsid merel distantsi läbides üle 4 tunni.
#000007
Korraldaja Raoul Burmanni sõnul on Aegna Maratoni juures tegemist juba ikooniliseks saanud purjelauavõistlusega, kuhu igal aastal kogunevad suuremad ja väiksemad surfisõbrad ja võtavad üksteisega mõõtu. Aegna maratoni läbimine jääb pikaks ajaks meelde ja sellel osalemine paneb surfari proovile.
#000009
Võistlejate väsimust turgutas Vittel ning autasutamise ajaks oli kurnatus muutunud lõbusaks jutuvadaks, kellel kuidas ja mida ikka merel juhtus.
#000010